The Village

The Village, tambe conoci simplemente como Village, ta un bario historico den centro di San Nicolas, Aruba. E ta localisa entre Helfrichstraat y Bernhardstraat, y na banda zuid ta limita pa Lagoweg y e tereno di concesion di e refineria petrolero, cu tabata den operacion entre 1924 y 2012, sucesivamente pa e companianan Lago, Coastal, El Paso, Valero y Citgo.De Lago en de Eagle, historiadiaruba.aw

 Historia 
E origen di The Village ta liga na e descubrimento di e bahia hundo di San Nicolas na costa zuidoost di Aruba. Na 1924, Pan American Petroleum Company a establece e industria petrolero inicial riba e isla, cu despues a bira e refineria di Lago. Cu e expansion di e operacion a atrae labor di Merca, Sur America (Guyana, Venezuela, Colombia) y multiple isla di Caribe, formando un comunidad multi-etnico den e area di San Nicolas. Barionan nobo a surgi door di e falta di vivienda pa e creciente fluho di stranhero.

E prome habitantenan di The Village, hopi di nan inmigrante recien y trahado cu salario modesto, a crea un bario cu un identidad propio, distinto for di e barionan privilegia di Lago, manera The Colony (pa ehecutivo y gerencia) y Lago Heights (pa empleadonan mas halto). E chosa y casitanan di The Village tabata construi di palo di caha cu dak di bleki di kerosin plat y otro materialnan simpel, den un estilo tipico di e islanan anglofonico den Caribe. E terenonan di The Village tabata principalmente propiedad di famianan Dirksz, Bislip y Vorst, na kende e habitantenan tabata paga huur.Vivienno Frank. 2019. Aruba en een keuze uit haar toponiemen. ISBN:978-0-359-65900-5, pag. 223-225

Na aña 1966 e tabata estima cu di e 500 chosa na Aruba, 400 tabata localisa den e bario di The Village.thumb|left|170px|Borchi di Caya St. Maarten 

Den añanan 1930 y 1940, The Village tabata simbolo di bida humilde, pero cu un gran sentido di comunidad y solidaridad social. E nombernan di hopi di e 18 caya den The Village ta refleha e origen di su habitantenan, manera Caya St. Maarten, Caya Guadeloupe, Caya St. John y Caya St. Lucia. Na Caya St. John 21 ta localisa e cas di famia Hope, un cas di palo cu tin mas di 90 aña bieu y cu ta considera un monumento historico.

Aunke den 1950 y 1966, Conseho Insular di Aruba a señala e situacion di vivienda limita - tin biaha cu chosa di no mas cu 3x4 meter - gobierno tabata mantene distancia di e problemanan social den The Village. Pa hopi politico, e habitantenan tabata solamente di interes electoral. Na 1966 un candela fuerte a brota, cu a destrui diesun cas di palo, a causa daño severo na binti mas y ademas a laga ochenta persona sin dak. E suceso ey a inspira e cancion di calypso di Young Quick Silver titulá The Village is burning down.

Desde añanan 1970, gobierno y organisacionnan di vivienda a cuminsa inventarisa e situacion pa mehora e condicionnan y calidad di bida den e bario, y desaroya plannan di renobacion. Pa conserva e caracter historico y structural di The Village a scoge pa reconstruccion cu infrastructura basico manera caretera y sistema di riool. Despues di a cumpra e terenonan for nan doño, gobierno a start den añanan 1980 cu e implementacion di e plannan, cu sosten financiero for di e fondonan di desaroyo di Hulanda.

Den siglo 21, despues cu e proyectonan di revitalisacion urbano di The Village a keda completa, San Nicolas a mira un renacemento economico pa medio di arte mural, museo, micro-empresa y turismo. Den e desaroyo aki e bario ta representa un capitulo bibo di e historia di San Nicolas y di Aruba.

 Cultura y bida comunitario 
E habitantenan di The Village a forma un comunidad chikito pero estrecho, cu un subcultura propio y diferente for di e resto di Aruba. Aunke e condicionnan di bida tabata modesto, tabatin un sentido fuerte di orguyo, di comparti, y di autosuficiencia. Segun un encuesta di Conseho Nacional di Vivienda (NWR), tabatin 1.382 residente den e bario na 1982. Despues di e ciere di Lago na 1985, hopi di nan a emigra, y e poblacion a baha considerablemente. Riba 1 di januari 2020, e bario tabatin 615 habitante.

 Nificacion historico 
The Village ta un simbolo di un periodo esencial den e desaroyo industrial y social di Aruba. Su origen ta liga estrechamente cu e operacion di Lago Oil & Transport Company (1924-1985), cu a bira e motor di economia y transformacion di San Nicolas. Den contraste cu e luhoso The Colony, The Village ta representa e otro cara di e progreso: e esfuerso di trahadonan comun pa crece, biba y sobrebibi den e sombra di e refineria cu tabata entre esunnan mas grandi na mundo durante Guera Mundial II.

Kategoria:Luga na Aruba